Kragerø Blad Vestmar - Imponert over Ella: – Skikkelig motivasjonsinnsprøytning
Publisert: 05. august 2020, kl. 10:32
Sist oppdatert: 05. august 2020, kl. 10:32
Ella Isaksen Opkvitne (16) deltar denne uken på Equinor talentleir i Porsgrunn, sammen med de beste jentespillerne i alderen 14 til 16 år. Etter måneder med egentrening får Kragerø-talentet endelig testet seg mot landets beste.
– En skikkelig motivasjonsinnsprøyting, sier hovedpersonen selv.
– Jeg er imponert over nivået Ella viser, sier sponsorsjef Cathrine Instebø hos Equinor Morgendagens Helter.
Etter flere måneder med isolasjon og egentrening er endelig Norges fremste juniorer samlet med landslagsskolen på Equinor talentleir i Porsgrunn. På leiren får Ella og de andre håndplukkede jentene tett oppfølging fra NFF.
− Det betyr veldig mye å bli tatt ut på Equinor Talentleir for å vise at jeg fortsatt holder nivået blant de beste jentene på min alder. Det er også spesielt gøy siden vi ikke har trent i grupper med full kontakt på veldig lenge, så det er veldig gøy å komme i gang igjen, sier kragerøjenta Ella Isaksen Opkvitne.
Equinor talentleir er et viktig samlingspunkt for å spre motivasjon og spilleglede blant talentene, men også for å drive systematisk talentutvikling slik at jentene kan ta steget opp til Norges A-landslag i framtiden.
− På Equinor talentleir får spillerne utfolde seg blant de beste i landet, og jeg er imponert over nivået Ella viser. Her er det lagt ned en vanvittig mengde innsats, og det er slike forbilder vi ønsker å heie fram til elitenivå, sier Cathrine Instebø, sponsorsjef Equinor Morgendagens Helter.
Høyaktuelle landslagsspillere
− De gode resultatene de siste årene inspirerer oss til å fortsette talentarbeidet, og vi er veldig glade for at vi også i år får gjennomført Equinor talentleir. Etter en tøff tid med mye egentrening og lite lagspill for jentene, får de endelig den tette og gode oppfølgningen de fortjener. Disse jentene har en lovende framtid som fotballspillere, og vi forventer at flere av dem vil prestere på høyt internasjonalt nivå på sikt, sier Grøttland.